Ses ontsnap uit selle toe polisie kos bringArgieffoto Ses verhoorafwagtende gevangenes het Saterdagmiddag uit die aanhoudingselle van die Letsitele-polisiestasie buite Tzaneen ontsnap. Kol. Moatshe Ngoepe, woordvoerder van die polisie, sê die ontsnapping het om 16:45 gebeur toe polisiebeamptes vir die gevangenes kos gebring het. ŉ Volskaalse soektog na die ontsnaptes is sedertdien van stapel gestuur. Die gevangenes sluit in Adam Baloyi (20, vas vir huisbraak), Eddie Baloyi (20, vas vir poging tot moord en gewapende roof), Benedict Ledwaba (36, vas vir diefstal), Doctor Kubayi (31, vas vir sakeroof), Lordwick Mhlongo (36, vas vir sakeroof) en Frank Nyambi (31, vas vir sakeroof). “Die omstandighede van die ontsnappingsvoorval word nog ondersoek,” sê Ngoepe. Enigiemand met inligting wat tot die herinhegtenisneming van die verdagtes kan lei, word versoek om kol. Cecil Machimane by 082 451 7181 of Stop Misdaad by 08600 10111 te bel.